অলোক রায়

ড.অলোক রায়  ( ১৫ জুলাই ১৯৩৬ - জুন ২০১৯) ছিলেন উনিশ শতক চর্চায় একজন স্বনামধন্য ভারতীয় বাঙালি সমালোচক, মনস্বী গবেষক ও প্রাবন্ধিক। 

জন্ম ও প্রারম্ভিক জীবন
অলোক রায়ের জন্ম ১৯৩৬ খ্রিস্টাব্দের ১৫ জুলাই  ব্রিটিশ ভারতের অধুনা  পশ্চিম মেদিনীপুর জেলার মেদিনীপুরে। পিতা নৃপেন্দ্রনাথ রায়চৌধুরী। পিতামহ ছিলেন সংস্কৃতবিদ আদর্শ শিক্ষাব্রতী অধ্যাপক উপেন্দ্রনাথ বিদ্যাভূষণ শাস্ত্রী। প্রখ্যাত জীবনীকার মন্মথনাথ ঘোষ ছিলেন তার মাতামহ। অলোক কলকাতা বিশ্ববিদ্যালয় থেকে এম.এ পাশের পর প্রথমে  প্রমথনাথ বিশীর অধীনে ‘রেনেশাঁস ও বাঙালি সমাজমন’ বিষয়ে গবেষণা শুরু করবেন স্থির করেন, কিন্তু পরে  রবীন্দ্রকুমার দাশগুপ্তর পরামর্শে রেনেশাঁসেরই পটভূমিতে  রাজেন্দ্রলাল মিত্রর উপর গবেষণা করে ডক্টরেট ডিগ্রি অর্জন করেন। 
কর্মজীবন
অলোক রায় মেদিনীপুরের ঘাটাল স্কুলে অল্পকিছুদিন শিক্ষকতার মধ্য দিয়ে কর্মজীবন শুরু করেন। তারপর ১৯৬০ খ্রিস্টাব্দেই  স্কটিশ চার্চ কলেজে অধ্যাপনায় নিযুক্ত হন। ১৯৬৬ খ্রিস্টাব্দের জানুয়ারি হতে জুলাই মাস পর্যন্ত তিনি  উত্তরবঙ্গ বিশ্ববিদ্যালয়ে পড়ান। স্কটিশ চার্চে দীর্ঘ ৩৮ বৎসরের কর্মজীবন হতে অবসরের পরও তিনি এমিরিটাস প্রফেসর পদে থেকেছেন কর্তৃপক্ষের অনুরোধে। এছাড়াও, কর্মজীবনে তিনি কলকাতা বিশ্ববিদ্যালয়, যাদবপুর বিশ্ববিদ্যালয়ে আমন্ত্রিত অধ্যাপক হিসাবে ছিলেন। 
সাহিত্যকর্ম
বাংলার সমাজ, সাহিত্য ও সংস্কৃতি জগতের বিশিষ্ট গবেষক অধ্যাপক অলোক রায় ঊনবিংশ শতকের পঞ্চাশের দশকের শেষ দিক থেকে মৃত্যুর আগে পর্যন্ত ছয় দশক জুড়ে তিনি বাংলা সাহিত্য ও সংস্কৃতি জগতের বিভিন্ন দিক নিয়ে লেখালেখি করেন। এর মধ্যে বাংলা কথাসাহিত্য সম্পর্কে কয়েকটি বই পাঠকের চিন্তাকে বিশেষভাবে উসকে দিতে সক্ষম হলেও তাঁর গবেষণার প্রধান বিষয় ছিল উনিশ শতক। রাজেন্দ্রলাল মিত্রকে দিয়ে গবেষণা করলেও তার প্রথম গ্রন্থ- যতীন্দ্রমোহন: কবি ও কাব্য প্রকাশিত হয় ১৯৬৪ খ্রিস্টাব্দে। উনিশ শতকের সাহিত্য চর্চার জন্য সম্পাদনা করেছেন নাইনটিন্থ সেঞ্চুরি স্টাডিজ এবং কাউন্টার পয়েন্ট এর মতো পত্রিকা। মাতামহ মন্মথনাথ ঘোষের প্রেরণায় অলোক রায় স্বাচ্ছন্দ্যে সুদীর্ঘকাল উনিশ শতকের জন্য মননশীল চর্চা করে ক্ষান্ত হন নি, বিশ শতকের পরিসরেও কিছু অবদান রেখেছেন।

রচিত গ্রন্থসমূহ-
যতীন্দ্রমোহন: কবি ও কাব্য (১৯৬৪)
প্রবন্ধকার বঙ্কিমচন্দ্র ও ঊনবিংশ শতাব্দীর বাঙালি সমাজমন (১৯৬৭)
রাজেন্দ্রলাল মিত্র  (১৯৬৯)
আলেকজান্ডার ডাফ ও অনুগামী কয়েকজন (১৯৮০)
বাঙালি কবির কাব্য চিন্তা: উনিশ শতক (১৯৮১)
শাশ্বত কলকাতা: শিক্ষাপ্রতিষ্ঠান (১৯৮৯)
ঊনিশ শতক (১৯৯৫)
উনিশ শতকে নবজাগরণ- স্বরূপ সন্ধান (২০১৯)
বাংলা উপন্যাস:প্রত্যাশা ও প্রাপ্তি (২০০০)
সন্ধিক্ষণের কবিতা (২০০২)
ছোটগল্পে স্বদেশ-স্বজন (২০১০)
কালান্তরের কথাকার তারাশঙ্কর
সাধন চট্টোপাধ্যায়ের গল্পবিশ্ব
সম্পাদনা-
হাঁসের বাঁকের উপকথা পাঠ ও পর্যালোচনা
সাহিত্যকোষ:নাটক
সাহিত্যকোষ:কথাসাহিত্য

জীবনাবসান

তথ্যসূত্র

বিষয়শ্রেণী:১৯৩৬-এ জন্ম
বিষয়শ্রেণী:২০১৯-এ মৃত্যু
বিষয়শ্রেণী:মেদিনীপুর জেলার ব্যক্তি
বিষয়শ্রেণী:বাঙালি লেখক
বিষয়শ্রেণী:কলকাতা বিশ্ববিদ্যালয়ের প্রাক্তন শিক্ষার্থী